TIPVEIDA TEHNISKĀ SPECIFIKĀCIJA
modulāro patvertņu rūpnieciskai ražošanai, piegādei un novietošanai
Tehniskās specifikācijas sagatavošanas/pēdējās aktualizācijas datums: __.__.20__.
1. Iepirkuma priekšmets
1.1. Iepirkuma priekšmets ir rūpnieciski izgatavojamas modulāras patvertnes (turpmāk – Patvertne) projektēšana, izgatavošana, piegāde, novietošana un montāža, kā arī tehniskās dokumentācijas un garantijas nodrošināšana atbilstoši šai tehniskajai specifikācijai un Pasūtītāja izvēlētajai komplektācijai.
1.2. Patvertne paredzēta nepārtrauktai izmantošanai līdz 12 stundām atbilstoši LBN 210-25 prasībām.
1.3. Šī tipveida tehniskā specifikācija paredz Patvertni aizsardzībai no sprādziena triecienviļņa un šķembām atbilstoši LBN 210-25 III nodaļai. Aizsardzība no ķīmiskajām kaujas vielām, jonizējošā starojuma un radioaktīvajiem putekļiem nav ietverta, ja Pasūtītājs tai nav noteicis atsevišķas papildu prasības.
1.4. Konkrēto Patvertnes ietilpību, nepieciešamās papildu telpas un papildaprīkojumu Pasūtītājs nosaka šīs specifikācijas 10. nodaļā “Pasūtītāja izvēles”. Patvertnes plānojumu izstrādā atbilstoši Pasūtītāja noteiktajām prasībām.
2. Normatīvās prasības
2.1. Patvertnei jāatbilst Ministru kabineta 2025. gada 22. jūlija noteikumiem Nr. 451 “Patvertņu būvnormatīvs LBN 210-25” (turpmāk – LBN 210-25), kā arī citiem piemērojamiem Latvijas Republikas normatīvajiem aktiem. Ja tehniskajā specifikācijā attiecībā uz būvkonstrukciju aprēķiniem ir noteiktas prasības, kas ir augstākas par LBN 210-25 noteiktajām, piemēro tehniskajā specifikācijā noteiktās prasības.
2.2. Rūpnieciski ražotas ēkas tehnisko pasi un būvniecības ieceres dokumentāciju sagatavo atbilstoši Ministru kabineta 2014. gada 2. septembra noteikumiem Nr. 529 “Ēku būvnoteikumi”, ciktāl tie attiecināmi uz konkrēto risinājumu. Rūpnieciski ražotas ēkas tehnisko pasi izstrādā ražotāja būvspeciālists attiecīgajā projektēšanas jomas darbības sfērā; konkrētās novietošanas vietas risinājumus un citu būvniecības ieceres dokumentāciju izstrādā normatīvajos aktos noteiktajā kārtībā.
2.3. Pretendentam, iesniedzot piedāvājumu, ir jāiesniedz izvēlētās aprēķina metodikas kopsavilkums nesošo būvkonstrukciju, pamatu un pamatnes aprēķiniem, norādot piemērojamos standartus/metodikas, galvenos izejas parametrus un drošuma principus. Pilnus aprēķinus un pamatojošos dokumentus iesniedz pirms Patvertnes izgatavošanas vai novietošanas tādā apjomā un termiņā, kāds nepieciešams būvniecības ieceres un atbilstības pārbaudei.
2.4. Patvertnes piegādes komplektācijā ietvertās stacionāri uzstādītās iekārtas, aprīkojumu un mēbeles paredz nostiprināt pret šoka (inerces) iedarbi.
2.5. Rūpnieciski ražotas ēkas ražotājs apliecina, ka tam ir ieviesta ražošanas procesa kvalitātes pārvaldības sistēma atbilstoši Ēku būvnoteikumiem, un pēc Pasūtītāja pieprasījuma iesniedz tās aprakstu vai citus atbilstību apliecinošus pierādījumus.
3. Nesošās konstrukcijas, pamati un pamatne
3.1. Pretendents norāda, no kādiem materiāliem tiks veidotas Patvertnes nesošās konstrukcijas un ailu aizpildījumi. Risinājums nodrošina atbilstību LBN 210-25 22. un 31.–36. punkta prasībām; no būvnormatīvā atšķirīgu būvkonstrukciju risinājumu drīkst piedāvāt tikai LBN 210-25 36. punktā pieļautajā kārtībā, pamatojot vismaz līdzvērtīgu drošumu un ilgizturību.
3.2. Patvertnes griestu augstums (brīvais augstums) ir vismaz 2.1 m.
3.3. Patvertnes nesošo konstrukciju, pamatu un pamatnes aprēķina metodikai un risinājumiem jābūt tehniski pamatotiem un pārbaudāmiem. Aprēķina pieņēmumus un izmantotos drošuma koeficientus norāda un tehniski pamato atbilstoši izvēlētajai aprēķina metodikai. Ja nesošās sienas, pamatne un griesti tiek veidoti no betona, tām jābūt vismaz ar klasi C25/30.
3.4. Patvertni veido no rūpnieciski izgatavotiem savstarpēji savienojamiem elementiem un/vai moduļiem.
3.5. Moduļiem un elementiem jābūt paredzētiem transportēšanai un montāžai, nesamazinot konstrukciju drošumu un Patvertnes aizsardzības īpašības.
3.6. Patvertnes (nesošās konstrukcijas, ārdurvis un citus ārējo sienu ailu aizpildījumus, pamatus u.c.) projektē tā, lai nodrošinātu aizsardzību pret gaisa triecienviļņa frontes spiedienu 100 kPa.
3.7. Pretendents noteikto triecienviļņa frontes spiediena metodiku drīkst izmantot dinamiskajai analīzei kā arī ar atbilstošu un pamatotu metodiku pāriet no triecienviļņa frontes spiediena uz ekvivalento statisko slodzi. Piedāvātajā metodikā definēt slodžu un iedarbju kombinācijas, slogojuma posmus pa etapiem, krītošā un atstarotā pārspiediena raksturlielumus, impulsa un fāžu ilgumu un iedarbes virzienu.  Pieņem, ka triecienviļņa fronte ir plakana, ja izvēlētajā metodikā nav pamatots cits pieņēmums.
3.8. Pieņemt, ka gaisa triecienviļņa fronte var būt virzīta no visām pusēm pret Patvertni.
3.9. Nesošās konstrukcijas, kas nav ārējās norobežojošās konstrukcijas, projektē uz šoka (inerces) iedarbi. Izmantoto inerces iedarbes noteikšanas principu un parametrus norāda aprēķina metodikā.
3.10. Būvkonstrukciju, pamatu un pamatnes aprēķinos atbilstoši gaisa triecienviļņa frontes spiediena metodikai izmantoto būvmateriālu un būvizstrādājumu raksturlielumiem piemēro statiskās un dinamiskās stiprības palielinājuma koeficientus atbilstoši izvēlētajai aprēķina metodikai. Pretendents norāda izmantoto koeficientu avotu un piemērošanas robežas.
3.11. Būvkonstrukciju, pamatu un pamatnes aprēķinos izmantoto materiālu un izstrādājumu stiprības raksturlielumiem piemēro statiskās un dinamiskās stiprības palielinājuma koeficientus, kas ņem vērā deformācijas ātruma ietekmi, atbilstoši izvēlētajai aprēķina metodikai. Šajā un 3.10. punktā minētos koeficientus nepiemēro atkārtoti, ja to ietekme jau ir ietverta izmantotajos stiprības raksturlielumos vai aprēķina modelī. Pretendents norāda izmantoto koeficientu avotu un piemērošanas robežas.
3.12. Nesošās konstrukcijas ir jāprojektē uz atsitiena slodzi. Atsitiena slodzes daudzums ir atkarīgs no konkrētā elementa materiāla un īpašībām, un var veidot līdz pat 100% no spiediena slodzes. Izvēlēto atsitiena slodzes lielumu Pretendentam tehniski jāpamato.
3.13. Pamatnei, ja tā ir daļēji vai pilnībā piesātināta, ir jāņem vērā gruntsūdens līmenis, iespējamais izcelšanas iedarbe, drenāžas apstākļi un citi ģeotehniskajā izpētē noteiktie parametri, kas ietekmē pamatu un pamatnes nestspēju vai noturību.
3.14. Gaisa triecienviļņa iedarbi ietver avārijas slodžu kombinācijā atbilstoši Eirokodeksam. 

3.15. Patvertnei paredz vismaz vienu avārijas izeju, kas nav ieeja Patvertnē, un vismaz viena izeja nodrošina vides pieejamību atbilstoši LBN 210-25.
4. Novietošana
4.1. Pasūtītājs norāda konkrēto Patvertnes novietošanas vietu un pieejamo informāciju par blakus esošajām būvēm. Novietošanas risinājumu izstrādā tā, lai Patvertne neatrastos blakus būvju iespējamajā gruvešu zonā no gaisa triecienviļņa, ciktāl šāda zona konkrētajā vietā ir attiecināma (par gruvešu zonu tiek uzskatīts attālums no ēkas, kas vienāds ar 0.30xH, kur H ir ēkas augstums līdz parapetam, ja jumts lēzenāks par 45 grādiem un līdz korei, ja jumts 45 grādus vai stāvāks). Ja patvertnes novietošana ir iespējama tikai gruvešu zonā, pasūtītāja izvēlēs vai ir nepieciešams nodrošināt risinājumu durvju atvēršanai, avārijas izejas jumtu vai izejas pārsegumu.
4.2. Pasūtītājs pirms projektēšanas nodrošina Pretendentam pieejamo informāciju par pazemes un virszemes inženiertīkliem. Patvertni neizvieto virs inženiertīkliem, izņemot gadījumu, ja konkrētais risinājums ir tehniski saskaņots ar attiecīgā tīkla īpašnieku/turētāju un nav pretrunā normatīvajiem aktiem.
4.3. Patvertnes novietojuma, grīdas atzīmes un apkārtējās teritorijas risinājumam jānovērš virszemes ūdens ieplūšana Patvertnē un jānodrošina vides pieejamība. Konkrēto grīdas atzīmi nosaka atbilstoši reljefam, drenāžai un novietošanas vietas apstākļiem.
4.4. Patvertnes novietošanas laukuma un pamatnes risinājumus projektē atbilstoši ģeotehniskās izpētes datiem, nepieciešamības gadījumā paredzot tehniski un ekonomiski pamatotu grunts nomaiņu. Atbildību par ģeotehniskās izpētes nodrošināšanu Pasūtītājs nosaka 10. nodaļā “Pasūtītāja izvēles”.
4.5. Patvertnes novietošanas laukuma sagatavošanu nodrošina 10. nodaļā “Pasūtītāja izvēles” norādītā puse, ievērojot ražotāja un projektētāja noteiktās prasības.
4.6. Pretendents nodrošina Patvertnes piegādi, novietošanu un montāžu.
4.7. Ja Patvertne veidojama ar apbērumu, tad Pretendents definē prasības apbēruma daļas drenāžai.
4.8. Patvertnes konstrukcijai un savienojumu vietām jābūt aizsargātām pret nokrišņu, gruntsūdeņu un virszemes ūdeņu radītu mitruma iekļūšanu.
4.9. Atsevišķi stāvošai Patvertnei paredz LBN 210-25 29. punktā noteikto zemes apbērumu vai citu tehniski līdzvērtīgu risinājumu. Alternatīva risinājuma līdzvērtību Pretendents pamato ar aprēķinu.
5. Ventilācija un gaisa kvalitātes kontrole
5.1. Patvertnē ierīko ventilācijas sistēmu, kas atbilstoši LBN 231-15 “Apsilde un ventilācija” prasībām nodrošina svaigā gaisa padevi vismaz 10 m³/h uz vienu personu. Ventilācijas sistēmas nepieciešamo kopējo ražīgumu nosaka atbilstoši Patvertnes maksimālajam projektētajam lietotāju skaitam. Ventilācijas sistēmai jābūt ar regulējamu gaisa padevi, lai gaisa padevi būtu iespējams pielāgot faktiskajam cilvēku skaitam patvertnē. 
5.2. Patvertnes ventilācijas kanāli jāaprīko ar pārspiediena triecienvārstu, kas nodrošina aizsardzību no straujām spiediena izmaiņām, jānodrošina komunikāciju šahtu aizsardzība pret  pārspiedienu.
5.3. Ventilācijas sistēmu paredz ar elektrisku piedziņu un nodrošina tās darbību ārējās elektroapgādes zuduma gadījumā no rezerves elektroapgādes un/vai ar manuālu rezerves piedziņu. Ja paredz manuālu rezerves piedziņu, Pretendents tehniskajā dokumentācijā norāda tās ražīgumu un darbības nosacījumus. Elektriskās piedziņas režīma ražīgumu norāda vienmēr.
5.4. Patvertnē uzstāda CO₂ un O₂ koncentrācijas sensorus, kas nodrošina attiecīgo koncentrāciju nepārtrauktu uzraudzību un vizuālu un/vai akustisku brīdinājumu par paaugstinātu CO₂ koncentrāciju vai pazeminātu O₂ koncentrāciju. 

6. Ūdensapgāde, kanalizācija un sanitārais aprīkojums
6.1. Tualetes veidu un skaitu nosaka atbilstoši LBN 210-25 prasībām un Patvertnes projektētajai ietilpībai.
6.2. Atbilstoši Pasūtītāja noteiktajam risinājumam Patvertnē paredz ūdensapgādes un kanalizācijas pieslēguma vietas un/vai autonomu ūdensapgādes risinājumu ar uzpildāmu ūdens tvertni. Ūdens un kanalizācijas ievadus arī nodrošina ar aizsardzību no sprādziena radītā trieciena. Visos risinājumos Patvertnes iekšpusē nodrošina ūdens ņemšanas vietu un iespēju uzglabāt ne mazāk kā 5 l dzeramā ūdens uz vienu personu; pie ūdens ņemšanas vietas paredz iespēju pieslēgt izlietni un grīdas noteku vai citu ūdens novadīšanas sistēmu atbilstoši LBN 210-25.
6.3. Ja Pasūtītājs paredz sausās tualetes, to risinājumam jānodrošina higiēniska atkritumu savākšana un uzglabāšana līdz to izvešanai no Patvertnes.
7. Elektroapgāde
7.1. Patvertnē ierīko iekšējo elektroinstalāciju, stacionāro apgaismojumu, kontaktligzdas un avārijas apgaismojumu atbilstoši LBN 210-25 prasībām.
7.2. Patvertnē paredz elektroenerģijas pieslēguma vietu ārējam elektroenerģijas sadales tīklam. Elektroenerģijas sadales tīkla ievadiem jāparedz ar sprādziena radītā pārspiediena aizsardzība gan no iekšpuses gan ārpuses.
7.3. Rezerves elektroapgādei paredz elektroenerģijas ģeneratoru un/vai akumulatoru baterijas atbilstoši Pasūtītāja noteiktajam risinājumam un LBN 210-25. Rezerves elektroapgādes ierīces izvieto atsevišķā telpā. Ja Patvertnes iekšienē izvieto ģeneratoru, paredz arī atbilstošu dūmgāzu novadīšanu uz ārpusi (jāaprīko ar pārspiediena triecienvārstu), ventilāciju un drošības risinājumus.
7.4. Elektroapgādes risinājumam jānodrošina automātiska pārslēgšanās no ārējā elektroenerģijas sadales tīkla uz rezerves elektroapgādi ārējās elektroapgādes pārtraukuma gadījumā. Pretendents norāda pārslēgšanās laiku un kritisko patērētāju sarakstu; vismaz ventilācijas, avārijas apgaismojuma, gaisa kvalitātes kontroles un citu 12 stundu ekspluatācijas prasības nodrošināšanai nepieciešamo sistēmu darbība tiek saglabāta atbilstoši projektētajam rezerves elektroapgādes risinājumam.
7.5. Patvertnē paredz tehniskos risinājumus, kas nodrošina iespēju pieslēgties publiskajiem elektronisko sakaru tīkliem atbilstoši LBN 210-25.
8. Iekšējais aprīkojums
8.1. Patvertnes plānojumā paredz vietu sēdvietām visām personām atbilstoši Patvertnes projektētajai ietilpībai.
8.2. Ja sēdvietas ietilpst Patvertnes piegādes komplektācijā, tās veido kā pie sienas stiprināmus atvāžamus sēdekļus ar sēdvirsmas izmēru ne mazāku par 0,45 × 0,45 m, solus, paredzot vienai personai ne mazāk kā 0,45 m sola garuma, vai šo risinājumu kombināciju.
9. Dokumentācija, atbilstības apliecināšana un nodošana
9.1. Rūpnieciski ražotas ēkas tehnisko pasi Pretendents/ražotājs iesniedz tādā termiņā, lai to varētu izmantot normatīvajos aktos noteiktajai būvniecības ieceres dokumentācijai un atbilstības pārbaudei pirms Patvertnes izgatavošanas vai novietošanas. Kopā ar Patvertni Pasūtītājam nodod tehniskās pases aktuālo gala redakciju.
9.2. Tehniskajā pasē papildus normatīvajos aktos noteiktajai informācijai norāda Patvertnes novietošanas laukuma un pamatnes sagatavošanas prasības.
9.3. Tehniskajā pasē norāda ventilācijas sistēmas darbības risinājumu normālā un rezerves režīmā, tās ražīgumu elektriskās darbības režīmā un, ja piemērojams, manuālās darbības režīmā, kā arī nosacījumus 5.1. punktā noteikto gaisa kvalitātes un temperatūras prasību nodrošināšanai.
9.4. Tehniskajā pasē norāda rezerves elektroapgādes ierīču pieslēgšanas risinājumu, rezerves jaudu/ietilpību, paredzēto autonomās darbības laiku un automātiskās pārslēgšanās risinājumu no ārējā elektroenerģijas sadales tīkla uz rezerves elektroapgādi.
9.5. Pretendents iesniedz montāžas norādījumus. Papildus iesniedz Patvertnes un iekārtu ekspluatācijas un tehniskās apkopes instrukcijas, periodisko pārbaužu intervālus, drošas lietošanas norādījumus, kā arī piegādes komplektācijā ietverto iekārtu tehnisko dokumentāciju un garantijas dokumentus.
9.6. Garantijas termiņš Patvertnei un tās komplektācijā ietvertajām iekārtām un aprīkojumam ir ne mazāks par 36 mēnešiem no Patvertnes nodošanas Pasūtītājam.
9.7. Pirms nodošanas Pasūtītājam veic funkcionālās pārbaudes vismaz ventilācijas sistēmai, gaisa kvalitātes un temperatūras sensoriem un trauksmēm, avārijas apgaismojumam, rezerves elektroapgādei un automātiskajai pārslēgšanai, kā arī ūdensapgādes un kanalizācijas risinājumiem, ja tie ietilpst piegādes komplektācijā. Pārbaudes rezultātus fiksē nodošanas dokumentācijā.
9.8. Būvkonstrukciju aizsardzības prasību izpildi apliecina ar tehniskajā pasē un būvniecības ieceres dokumentācijā ietvertiem aprēķiniem un citiem pamatojošiem dokumentiem. Ja izmantots no LBN 210-25 atšķirīgs risinājums, atsevišķi dokumentē tā līdzvērtību atbilstoši LBN 210-25 36. punktam.
9.9. Patvertni uzskata par nodotu, ja tā atbilst šai tehniskajai specifikācijai un Pasūtītāja izvēlēm, ir pabeigta montāža, sekmīgi veiktas 9.7. punktā noteiktās pārbaudes un Pasūtītājam iesniegta pilna 9. nodaļā noteiktā dokumentācija.

10. Pasūtītāja izvēles
Pasūtītājs pirms iepirkuma izsludināšanas aizpilda šo tabulu. Neaizpildītas izvēles vai objekta izejas dati pirms iepirkuma izsludināšanas ir precizējami, lai Pretendenti varētu sagatavot savstarpēji salīdzināmus piedāvājumus.
	Parametrs
	Pasūtītāja izvēle

	Patvertņu skaits un piegādes/novietošanas vieta
	Skaits: _____ Adrese/vieta: ______________________________ Zemes vienības kadastra apzīmējums (ja zināms): __________

	Projektētā ietilpība
	_____ personas

	Telpu nepieciešamība
	[  ] WC telpa
[  ] tehniskā telpa
[  ] ūdens/krājumu uzglabāšanas telpa
[  ] atsevišķa uzturēšanās telpa
[  ] ģeneratora telpa
[  ] papildu telpas nav nepieciešamas
[  ] cita telpa: ________

	Papidus nodrošinājums durvju atvēršanai

	[  ] avārijas izejas jumts
[  ] izejas pārsegumu 
[  ] gaiteņa konstrukcijas un konstrukcujas, kas aizsargā patvertnes durvju ailu

	WC risinājums
	[  ] sausā tualete
[  ] WC ar ūdens/kanalizācijas pieslēgumu
[  ] cits: ______

	Ūdensapgāde
	[  ] ūdens pieslēguma vieta
[  ] autonoma uzpildāma tvertne
[  ] cits: ______

	Kanalizācija
	[  ] kanalizācijas pieslēguma vieta
[  ] lokāla uzkrāšana
[  ] cits: ______

	Mēbeles
	[  ] sēdvietas ietilpst Patvertnes piegādes komplektācijā
[  ] sēdvietas nodrošina Pasūtītājs
[  ] cits: ______

	Rezerves elektroapgādes risinājums
	[  ] ārējs ģenerators [  ] iekšējs ģenerators atsevišķā telpā [  ] akumulatoru baterijas [  ] kombinēts risinājums [  ] cits: ______

	Ģeotehniskā izpēte
	[  ] nodrošina Pasūtītājs [  ] nodrošina Pretendents [  ] Pasūtītājs nodod esošos datus, Pretendents veic nepieciešamo papildu izpēti

	Ārējo inženiertīklu izejas dati
	Elektroapgādes pieslēgums: __________________ Ūdens/kanalizācijas pieslēgumi: ______________ Elektronisko sakaru pieslēguma iespēja: ________

	Patvertnes novietošanas laukuma sagatavošana
	[  ] nodrošina Pasūtītājs
[  ] nodrošina Pretendents

	Apbēruma/stabilizācijas risinājums
	[  ] LBN 210-25 noteiktais zemes apbērums
[  ] līdzvērtīgs alternatīvs risinājums

	Piegādes un montāžas piekļuves ierobežojumi
	Maks. transporta/gabarītu ierobežojumi, celtņa piekļuve u.c.: ______________________________

	Cits papildaprīkojums
	______________________________



Tipveida tehniskā specifikācija modulārajām patvertnēm
